CELEX: 62012TN0539
Language: da
Date: 2012-12-12 00:00:00
Title: Sag T-539/12: Sag anlagt den 12. december 2012 — Ziegler mod Kommissionen

23.2.2013   
            
            
               DA
            
            
               Den Europæiske Unions Tidende
            
            
               C 55/16
            
         Sag anlagt den 12. december 2012 — Ziegler mod Kommissionen
   (Sag T-539/12)
   2013/C 55/29
   Processprog: fransk
   
      Parter
   
   
      Sagsøger: Ziegler SA (Bruxelles, Belgien) (ved advokaterne J. Bellis, M. Favart og A. Bailleux)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Det fastslås, at den foreliggende sag kan antages til realitetsbehandling og er begrundet.
            
         
               —
            
            
               Det fastslås, at Europa-Kommissionen over for sagsøgeren har pådraget Den Europæiske Union et ansvar uden for kontraktforhold.
            
         
               —
            
            
               Den Europæiske Union tilpligtes at betale sagsøgeren et beløb på 1 472 000 EUR med tillæg af renter fra 11. marts 2008 indtil fuldstændig betaling, samt et beløb på 112 872,50 EUR årligt fra 11. marts 2008 med tillæg af renter indtil fuldstændig betaling.
            
         
               —
            
            
               Den Europæiske Union tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Den skade, som sagsøgeren kræver erstatning for af Den Europæiske Union, omfatter to særskilte punkter.
   For det første angiver sagsøgeren at have lidt skade som følge af den bøde på 9 200 000 EUR med tillæg af renter på 7,60 % årligt, som sagsøgeren er blevet pålagt ved Kommissionens beslutning af 11. marts 2008 i sag COMP/38.543 — internationale flyttetjenester for en overtrædelse, som Unionen var delvist ansvarlig for. Den af sagsøgeren angiveligt lidte skade er forårsaget af en dobbelt ulovlighed fra Den Europæiske Unions side:
   
               —
            
            
               For det første skabte Unionen ved at gøre godtgørelsen af flytteudgifter for dens tjenestemænd betinget af tjenestemandens indhentelse af tre forskellige flyttetilbud og ved at undlade at udøve den mindste kontrol med gennemførelsen af denne forpligtelse, selv om den havde fuldstændig viden om de afledte følger af denne praksis, en retlig kontekst, som var gunstig for begåelsen af den overtrædelse af artikel 101 TEUF, som flytteselskaberne efterfølgende er blevet pålagt sanktioner for. Ved at gøre dette, har Unionen tilsidesat sin forpligtelse til at udvise omhu og sagsøgerens grundlæggende ret til en god forvaltning.
            
         
               —
            
            
               For det andet har Den Europæiske Unions tjenestemænd ved at anmode om proformatilbud i deres egenskab ansatte direkte tilskyndet sagsøgeren til at begå den overtrædelse, som sagsøgeren er blevet pålagt sanktioner for. Gennem sine tjenestemænd har Den Europæiske Union således bidraget til den overtrædelse af artikel 101 TEUF, som den efterfølgende har pålagt sanktioner for, og har derudover tilsidesat sagsøgerens ret til en retfærdig rettergang.
            
         For det andet har sagsøgeren lidt et betydeligt indtægtstab siden vedtagelsen af beslutningen af 11. marts 2008 på grund af den omstændighed, at sagsøgerens nægtelse af at besvare anmodninger om proformatilbud positivt — idet praksis med proformatilbud ikke er ophørt — har medført dennes udelukkelse fra de pågældende markeder, selv om sagsøgeren kun leverede et meget begrænset antal flyttetjenester til tjenestemænd fra de europæiske institutioner. Det er Unionens manglende opfyldelse af dens forpligtelse til at udvise omhu, som er årsagen til den således af sagsøgeren lidte skade.